DA Den Europæiske Unions Tidende L 317/38

BESLUTNING TRUFFET AF EFTA-TILSYNSMYNDIGHEDEN

Nr. 258A/13/COL

af 25. juni 2013

om godkendelse af en anmodning om en undtagelse på grundlag af artikel 6, stk. 2, litra a), i den retsakt, der er omhandlet i kapitel I, punkt 13c, i bilag XIII til aftalen om Det Europæiske Økonomiske Samarbejdsområde (Europa-Parlamentets og Rådets direktiv 2008/68/EF af 24. september 2008 om indlandstransport af farligt gods) med henblik på at godkende transport af farligt gods som beskrevet i artikel 12 i den norske forskrift om indlandstransport af farligt gods nr. 384 af 1. april 2009(Forskrift om landtransport av farlig gods, »den norske forskrift«), hvis transportvirksomheden har en ADR-sikkerhedsrådgiver, og hvis de personer, som håndterer og transporterer farligt affald, deltager i specialkurser, inden de godkendes til dette arbejde

EFTA-TILSYNSMYNDIGHEDEN HAR —

under henvisning til den i kapitel I, punkt 13c, i bilag XIII til EØS-aftalen omhandlede retsakt,

Europa-Parlamentets og Rådets direktiv 2008/68/EF af 24. september 2008 om indlandstransport af farligt gods (retsakten),

som ændret ved EØS-aftalens protokol 1,

under henvisning til retsaktens artikel 9 og til afgørelse nr. 3/12/SC og 4/12/SC truffet af Det Stående Udvalg,

under henvisning til EFTA-Tilsynsmyndighedens beslutning nr. 88/13/COL af 27. februar 2013 (aktionsnr. 661691) om at forelægge EFTA-udvalget for transport udkast til foranstaltninger, som EFTA-Tilsynsmyndigheden skal træffe i forbindelse med Norges anmodning, og om at bemyndige det kompetente medlem af kollegiet til at vedtage den endelige beslutning, hvis EFTA-udvalget for transport enstemmigt godkender udkastet til beslutning, og

ud fra følgende betragtninger:

Norges regering anmodede ved brev til Tilsynsmyndigheden af 17. oktober 2011 (aktionsnr. 611939) om fire undtagelser og en godkendelse af en begrænsende foranstaltning på grundlag af retsaktens artikel 6, stk. 2, litra a), og artikel 5, stk. 2. Det fremgik af anmodningen, at undtagelserne svarede til aktuelle bestemmelser i national lovgivning, jf. den norske forskrifts artikel 12, 13, 16, 21 og 28.

I en meddelelse af 24. august 2012 oplyste den norske regering til Tilsynsmyndigheden, at Norge trak anmodningen om en undtagelse i forbindelse med artikel 21 i den norske forskrift (pyroteknisk nødudstyr) tilbage.

I overensstemmelse med artikel 9 i direktiv 2008/68 og afgørelse nr. 3/12/SC og 4/12/SC truffet af Det Stående Udvalg forelagde Tilsynsmyndigheden den 5. oktober 2012 et første udkast til foranstaltninger, der skulle vedtages af EFTA-udvalget for transport (i det følgende benævnt "udvalget", aktionsnr. 648711 og 643174).

Disse udkast til foranstaltninger byggede på en risikovurderingsrapport fra den 14. juni 2012, som Tilsynsmyndigheden havde bestilt fra Det Norske Veritas (DNV) (aktionsnr. 640432).

Den 8. november 2012 mødtes udvalget for at drøfte det første udkast til foranstaltninger (aktionsnr. 652659, mødereferat).

Med brev af 26. november 2012 (aktionsnr. 654691) trak den norske regering anmodningerne om undtagelser i forbindelse med artikel 13 (tankbiler i lufthavne), artikel 16 (sikkerhedsventil) og artikel 28 (EX/II/III-transportenheder) tilbage, men fastholdt sin anmodning om en undtagelse i forbindelse med artikel 12 (transport af farligt affald).

Følgelig vedrører den tilbageværende anmodning om en undtagelse i henhold til retsaktens artikel 6, stk. 2, litra a), artikel 12 i den norske forskrift om tilladelse til transport af farligt affald i Norge. Denne bestemmelse har følgende ordlyd:

»§ 12 - Transport af farligt affald 1. Ved transport af indtil 500 kg netto farligt gods pr. transportenhed/jernbanevogn klassificeret som farligt affald i henhold til affaldsforskriften gælder kun de bestemmelser i ADR og RID, der vedrører krav til emballage, tanke, mærkning, sammenpakning og transportdokument. 2. Ved indsamling af flydende farligt affald leveret i dåser, bokse eller lignende kan der benyttes UN-godkendte tønder, stiv IBC eller storemballage som ydre emballage. Rester af lim, maling, harpiksopløsninger eller lignende i emballage på indtil 10 liter kan transporteres på paller med pallerammer, hvis de er tilstrækkeligt sikret mod lækage. 3. Farligt affald fra husholdninger, som indgår i en henteordning, kan transporteres i specialkasser med sikret låg. Sådanne kasser kan forsynes med et mærke, som angiver »Farligt affald«. Kravene i ADR/RID om sammenpakning skal ikke være opfyldt, hvis der er truffet tilstrækkelige foranstaltninger, som hindrer farlige reaktioner. 4. Oplysningsskemaet i henhold til affaldsforskriften kan benyttes som transportdokument.«

Det udkast til foranstaltninger, som blev forelagt udvalget den 5. oktober 2012, lød:

»Anmodningen om en undtagelse i forbindelse med artikel 12 i den norske forskrift om transport af farligt affald bør accepteres, hvis transportvirksomheden har en ADR-sikkerhedsrådgiver, og hvis vognførerne har et udvidet kørekort til klasse C eller D. I alle andre tilfælde bør den afvises.«

Den norske regering oplyste følgende i sit brev af 26. november 2012:

»Artikel 12 - Transport af farligt gods Den norske regering opretholder sin anmodning til Tilsynsmyndigheden om en national undtagelse i forbindelse med nævnte artikel, med visse tilpasninger. Norge påpeger, at et udvidet kørekort for førerne af køretøjerne (klasse C eller D), ikke er relevant for sikkerheden ved transport af farligt gods. Undtagelsen omfatter kun ADR. Desuden skal virksomhederne have en ADR/RID-sikkerhedsrådgiver. Personer, som håndterer og transporterer farligt affald skal deltage i et specialkurser, inden de kan godkendes til arbejdet.«

Efter Tilsynsmyndighedens anmodning forelagde den norske regering følgende yderligere forklaring i en e-mail af 13. december 2012 (aktionsnr. 656664) vedrørende sine foreslåede ændringer:

»Dette alternative forslag vedrørende uddannelseskravene vil være begrænset til kun at omfatte vejtransport og indebærer, at førerne af køretøjer, som transporterer farligt affald, skal uddannes i følgende:

— Generelle krav til transport af farligt husholdningsaffald

— De vigtigste fareklasser, herunder form af mærker og etiketter

— Forebyggende og sikkerhedsmæssige foranstaltninger, der er passende for de forskellige fareklasser

— Sikker læsning, aflæsning og transport af farligt husholdningsaffald

— Formål med og betjening af køretøjers tekniske udstyr

— Grundlæggende oplysninger, der skal bidrage til at mindske sandsynligheden for en hændelse

— Beredskabsprocedurer, herunder foranstaltninger, som kan være nødvendige for deres egen, offentlighedens eller miljøets beskyttelse i tilfælde af en hændelse

— Sikkerhedsbevidsthed

Arbejdsgiveren fører et register over førerens gennemførte kurser, som på anmodning stilles til rådighed for føreren eller den kompetente myndighed.

Den nøjagtige ordlyd af den ændrede § 12 er endnu ikke helt fastlagt, men forslaget omfatter substansen af den reviderede forskrift.«

Den 16. januar 2013 (aktionsnr. 659861) erklærede DNV, at de foranstaltninger, som blev foreslået af den norske regering med hensyn til specialkurser for førere, ville være mere hensigtsmæssige end DNV's eget oprindelige forslag om et klasse C- eller D-kørekort.

Den 18. januar 2013 og den 1. februar 2013 (aktionsnr. 659983 og 661423) fremsendte den norske regering yderligere ændringer til sit forslag om uddannelseskrav, jf. nedenstående:

»Forskrifterne om transport af farligt affald i vejtunneller og passende afbødningsforanstaltninger og katastrofeindsatsforanstaltninger for sådanne transporter.«

»Kurset har en varighed på mindst 6 undervisningsenheder. Arbejdsgiveren fører et register over førerens gennemførte kurser, som på anmodning stilles til rådighed for føreren eller den kompetente myndighed.«

Den 27. februar 2013 besluttede Tilsynsmyndigheden at forelægge udvalget passende ændrede udkast til foranstaltninger, som skal vedtages af Tilsynsmyndigheden vedrørende Norges tilbageværende anmodning om en undtagelse baseret på retsaktens artikel 6, stk. 2, litra a), vedrørende transport af farligt affald (beslutning nr. 88/13/COL), og om bemyndigelse af det kompetente medlem af kollegiet til at vedtage den endelige beslutning, hvis udvalget enstemmigt godkender udkastet til foranstaltninger.

Medlemmerne af EFTA-udvalget for transport godkendte henholdsvis den 1. og 13 marts 2013 pr. e-mail enstemmigt udkastet til foranstaltninger (aktionsnr. 666005, 665893 og 664435).

Følgelig kan Tilsynsmyndigheden godkende Norges tilbageværende anmodning om en undtagelse baseret på retsaktens artikel 6, stk. 2, litra a) —

VEDTAGET DENNE BESLUTNING:

Artikel 1

Anmodningen om en undtagelse i forbindelse med artikel 12 i den norske forskrift om transport af farligt affald på grundlag af retsaktens artikel 6, stk. 2, litra a), som fastsætter: »Forudsat at det ikke forringer sikkerheden, kan medlemsstaterne anmode om undtagelser fra bilag I, del I.1....«, dvs. det bilag som indeholder den europæiske konvention om international transport af farligt gods ad vej (ADR-konventionen), bør godkendes, hvis transportvirksomheden har en ADR-sikkerhedsrådgiver, og hvis de personer, som håndterer og transporterer farligt affald, deltager i specialkurser, inden de godkendes til at udføre arbejdet. (1)

Førere af køretøjer, som transporterer farligt affald, skal være uddannet i:

— Generelle krav til transport af farligt husholdningsaffald

— De vigtigste fareklasser, herunder form af mærker og etiketter

— Forebyggende og sikkerhedsmæssige foranstaltninger, der er passende for det forskellige fareklasser

— Sikker læsning, aflæsning og transport af farligt husholdningsaffald

— Formål med og betjening af køretøjers tekniske udstyr

— Grundlæggende oplysninger, der skal bidrage til at mindske sandsynligheden for en hændelse

— Beredskabsprocedurer, herunder foranstaltninger, som kan være nødvendige for deres egen, offentlighedens eller miljøets beskyttelse i tilfælde af en hændelse

— Forskrifter om transport af farligt affald i vejtunneller og passende afbødningsforanstaltninger og katastrofeindsatsforanstaltninger for sådanne transporter.

— Sikkerhedsbevidsthed

Kurset har en varighed på mindst 6 undervisningsenheder. Arbejdsgiveren fører et register over førerens gennemførte kurser, som på anmodning stilles til rådighed for føreren eller den kompetente myndighed.

Artikel 2

Undtagelsen i denne beslutnings artikel 1 udløber den 26. september 2015.

Artikel 3

Undtagelsen i denne beslutnings artikel 1 offentliggøres i EØS-afsnittet af og EØS-tillægget til Den Europæiske Unions Tidende i henhold til punkt 6 i protokol 1 til EØS-aftalen.

Artikel 4

Denne beslutning er rettet til Kongeriget Norge og træder i kraft, når den pågældende stat har fået meddelelse herom.

Artikel 5

Kun den engelske udgave af denne beslutning er autentisk.

Udfærdiget i Bruxelles, den 25. juni 2013. På EFTA-Tilsynsmyndighedens vegne Sverrir Haukur GUNNLAUGSSON Medlem af Kollegiet Xavier LEWIS Direktør

(1) Artikel 12 gælder kun for vejtransport.